奉和襲美太湖詩二十首 石板
作者：陸龜蒙
朝代：唐

paragraphs: 一片倒山屏，何時隳洞門。
屹然空闊中，萬古波濤痕。
我意上帝命，持來壓泉源。
恐爲庚辰官，囚怪力所掀。
又疑廣袤次，零落潛驚奔。
不然遭霹靂，強半沈無垠。
如何造化首，便截秋雲根。
往事不足問，奇蹤安可論。
吾今病煩暑，據簟常昏昏。
欲從石公乞，瑩理平如璊。
前後植桂檜，東西置琴尊。
盡攜天壤徒，浩唱羲皇言。